Beurtkrag fase 2, 3, 4 ons voorlandArgieffoto (Pixabay) Eskom het Dinsdag die jongste vooruitsig vir beurtkrag vir die week bekendgemaak. Fase 3-beurtkrag sal Woensdag en Donderdag van 05:00 – 16:00 toegepas word. Tussen 16:00 en 00:00 op dié twee dae sal fase 4-beurtkrag toegepas word. Eskom verwag dat laer fases beurtkrag oor die naweek toegepas sal word sodra kragopwekkingseenhede aangeskakel word. Sedert Maandagaand het ŉ kragopwekkingseenheid elk by Arnot, Camden en Kusile-kragstasies kortsluitings beleef of moes afgeskakel word vir herstelwerk. ŉ Eenheid elk by Kusile en Kendal-kragstasies is aangeskakel. Eskom het tans 3 934 MW op beplande instandhouding en 14 867 MW van kapasiteit is weens onvoorsiene omstandighede nie beskikbaar nie. Die kragvoorsiener waarsku dat beurtkrag oor die volgende paar weke steeds toegepas sal word indien kragopwekkingstekorte voortduur.